**Sporočilo za javnost**

Za takojšnjo objavo

**Naslov: Novi načrti za energetske prenove domovanj na podeželju omogočajo trajnostno prihodnost za lastnike stanovanj v sedmih državah EU**

**Bruselj [6. marec 2025]** – Z veseljem sporočamo, da smo pri projektu RENOVERTY (program EU LIFE) dokončali praktični priročnik *Načrti za energetsko prenovo* domovanj na podeželju katerega cilj je omogočiti podeželskim skupnostim v EU energetsko učinkovito prenovo stavb. Energetska učinkovitost postaja ključno politično orodje za reševanje energetske revščine, zato želimo z načrti, razvitimi v okviru projekta, omogočiti boljše življenjske razmere za lastnike stanovanj na podeželju ter hkrati prispevati k ambicioznim podnebnim ciljem EU.

Načrti so bili izdelani v tesnem sodelovanju z lokalnimi akcijskimi skupinami iz sedmih regij: Sveta Nedelja in Žumberak (Hrvaška), Tartu (Estonija), Bükk-Mak in Somló-Marcalmente-Bakonyalja Leader (Madžarska), Zasavje (Slovenija), Parma (Italija), Coimbra (Portugalska) in Osona (Španija). Nastali so kot odgovor na edinstvene izzive, s katerimi se soočajo podeželska območja, ki jih glavne iniciative na področju energetske učinkovitosti pogosto prezrejo. Vsebujejo jasne, praktične smernice o tehničnih, zakonodajnih in finančnih možnostih, ki poenostavljajo postopek prenove za energetsko revna gospodinjstva. Načrti naslavljajo ovire, kot so kompleksne administrativne zahteve, omejena finančna sredstva in pomanjkanje usposobljenih strokovnjakov, s čimer lastnikom stanovanj na podeželju omogočajo načrtovanje prenove, prilagojene njihovim posebnim potrebam in razpoložljivim sredstvom.

Soočamo se s perečim izzivom staranja stavbnega fonda v Evropi: 35 % stavb je starejših od 50 let, 75 % pa jih je še vedno energetsko neučinkovitih, tako da skupaj prispevajo k 40 % porabe energije in 36 % emisij CO₂ v EU. Posebno ranljiva so podeželska območja, ki se soočajo z višjimi stopnjami energetske revščine, k čemur najbolj prispevajo fizična izoliranost, visoka stopnja revščine ter starejše in neučinkovite stavbe. Za razliko od mestnih območij podeželska gospodinjstva pogosto živijo v zastarelih, energetsko neučinkovitih stavbah, zgrajenih pred vzpostavitvijo sodobnih toplotnih standardov v sedemdesetih letih prejšnjega stoletja. Poleg tega so mnoga od teh gospodinjstev zaradi omejenih energetskih možnosti odvisna od ogljično intenzivnih fosilnih goriv, kot so premog, kurilno olje in biomasa. Načrti projekta RENOVERTY naslavljajo te izzive in vsebujejo praktične ukrepe za pomoč podeželskim skupnostim.

***Orodje za zeleni prehod***

Mara Oprea, koordinatorka projekta RENOVERTY, pravi: *»Ti načrti lastnikom stanovanj na podeželju zagotavljajo orodja, ki jih ti potrebujejo za aktivno sodelovanje v evropskem zelenem prehodu, in tako omogočajo trajnostno prenovo za vse skupnosti.«*

Sergio López, projektni referent pri lokalni akcijski skupini Associació pel Desenvolupament rural de la Catalunya Central, izpostavlja dolgoročne koristi teh pobud: *»Tukaj ne gre za stroške energetske sanacije, temveč za naložbe v sanacijo. Vsak evro, vložen v energetsko sanacijo in odpravljanje energetske revščine, se nam bo v prihodnosti vrnil. S temi prizadevanji bomo prispevali k večji gospodarski odpornosti in k trajnostnosti naših območij. Kratkoročne koristi morda ne bodo vedno takoj vidne, a dolgoročni učinki, zlasti na podeželju, bodo precejšnji.«*

Načrti podeželskim skupnostim zagotavljajo prilagodljive modele za prenovo stavb, spopadanje z energetsko revščino in zmanjšanje ogljičnega odtisa, in sicer na **praktične** in **v skupnost usmerjene** načine. Pri projektu RENOVERTY se osredotočamo na sodelovanje z lokalnimi akcijskimi skupinami in lokalnimi deležniki, zato naši načrti ne naslavljajo le **tehničnih** podrobnosti, temveč tudi **finančne** in **socialne vidike**, ki so bistveni za učinkovito prenovo.

Načrti za energetske prenove domovanj na podeželjuso skladni z najnovejšimi dopolnitvami direktive EU o energetski učinkovitosti stavb (EPBD) in vključujejo cilje za razogljičenje ter mejnike za obvezno prenovo. Združujejo zakonodajne prioritete in praktične smernice, s čimer podeželskim skupnostim pomagajo pri prehodu na trajnostno življenjsko okolje, hkrati pa prispevajo k širšim podnebnim ciljem EU ter k cilju doseganja podnebne nevtralnosti do leta 2050.

Povezava do načrtov: [https://ieecp.org/2025/02/28/new-rural-renovation-roadmaps-in-7-eu-countries-guide-homeowners-towards-sustainable-futures](https://ieecp.org/2025/02/28/new-rural-renovation-roadmaps-in-7-eu-countries-guide-homeowners-towards-sustainable-futures/)

Več o tem, kako pri projektu RENOVERTY pomagamo spreminjati podeželske skupnosti, si lahko preberite na [https://ieecp.org/projects/renoverty](https://ieecp.org/projects/renoverty/).

**Kontaktna oseba:**

Roberta D’Angiolella

višja strokovna sodelavka za komuniciranje

roberta@ieecp.org

+393477533190

**O projektu RENOVERTY**

Projekt RENOVERTY spodbuja energetsko prenovo stavb z vzpostavljanjem metodološkega in praktičnega okvira za pripravo prenovitvenih načrtov ranljivih sosesk na finančno izvedljiv in družbeno pravičen način.

Konkretnejši cilj projekta je zagotoviti orodja in vire za podporo lokalnim in regionalnim akterjem pri pripravi in izvajanju operativnih načrtov za eno ali več gospodinjstev na podeželskih območjih. V okviru projekta bo oblikovan bo razširljiv model, s katerim bodo različni akterji na ravni EU zagotovili široko geografsko ponovljivost in izvajanje načrtov. Strateško bo projekt prispeval k zmanjšanju logističnih, finančnih, upravnih in pravnih bremen, povezanih z zapletenim procesom prenove stanovanj z več deležniki.

Poleg tega bo projekt RENOVERTY zagotovil, da bo pri prenovi stavb upoštevana tudi družbena razsežnost, saj bodo v načrte vključeni vidiki varnosti, udobja in izboljšane dostopnosti, s čimer se bo dodatno izboljšala kakovost življenja ranljivih skupin prebivalstva. V treh letih trajanja projekta bodo načrti izvedeni v sedmih pilotnih projektih: Sveta Nedelja (Hrvaška), Tartu (Estonija), Bükk-Mak & Somló-Marcalmente-Bakonyalja (Madžarska), Zasavje (Slovenija), Parma (Italija), Coimbra (Portugalska) in Osona (Španija), dolgoročno pa je predvideno širše vključevanje razvoja podeželja in primestnih območij.

 Sofinancira Evropska unija v okviru projekta ID 101077272. Izraženi pogledi in mnenja odražajo stališča avtorjev in ne odražajo nujno stališč Evropske unije ali CINEA. Zanje ne moreta biti odgovorna niti Evropska unija niti organ, ki dodeli pomoč.

